《吴越大旱》
宋代·苏舜钦

吴越龙蛇年，大旱千里赤。寻常粳穄地，烂漫长荆棘。

蛟龙久遁藏，鱼鳖尽枯腊。炎暑发厉气，死者道路积。

城市接田野，恸哭去如织。是时西羌贼，凶燄日炽剧。

军须出东南，暴敛不暂息。复闻籍兵民，驱以教战力。

吴侬水为命，舟楫乃其职。金革戈盾矛，生眼未尝识。

鞭笞血涂地，惶惑宇宙窄。三丁二丁死，存者亦乏食。

冤对结不宣，冲迫气候逆。二年春及夏，不雨但赫日。

安得凉冷云，四散飞霹雳。滂沱消祲疠，甘涧起稻稷。

江波开旧涨，淮岭发新碧。使我扬孤帆，浩荡入秋色。

胡为泥滓中，视此久戚戚。长风卷云阴，倚柂泪横臆。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。